arnastofnun/IGC-2024 huggingface dataset:
Katrín er hægri græn

Almennt skilur fólk ekki Vinstri græn. Enn eru að birtast saknaðarbréf á fésbók. „Ég, sem hélt, að Katrín væri svo góð og klár, að hún mundi redda þessu,“ segir fólk. Greinilegt er, að Vinstri græn voru söfnuður kringum heilaga Katrínu og að þar fer ört fækkandi. Hún er forsætisráðherra bófastjórnar, sem vílar ekki fyrir sér að svíkja kosningaloforð og stjórnarsáttmála kruss og þvers. Í skjóli hennar er tvídæmdur dómsmálaráðherra og sérfræðingur í fjárdrætti. Aðalvinur Katrínar er fjárglæframaðurinn í embætti fjármálaráðherra. En fólk er að átta sig á, að heilög Katrín er hægri græn, svipuð Framsókn og því kjörin til að vera foringi mafíósa.
Ríkisstjórnin nennir ekki

Flestir Íslendingar eru í góðum málum. Þeir eru ekki krónískt veikir, eru ekki öryrkjar, ekki gamalmenni og standa ekki andspænis íbúðakaupum, sem þeir ráða ekki við. Þetta fólk er sátt við stöðuna og 35% sætta sig við ríkisstjórn bófaflokks. Gizka má á, að bara 10% séu fátæk, ráði ekki við peningamálin. Þetta eru svo fáir kjósendur, að ríkisstjórnir nenna ekki að sinna þeim. Katrín Jakobsdóttir sagði, að þetta fólk hafi ekki tíma til að bíða. En hún lætur það samt bíða, endalaust. Hún hefur ekki tilfinningu fyrir því, að þetta fólk þjáist. Hér vantar pólitíska sátt um lágmarkslaun, bætur og/eða borgaralaun upp á 400.000 krónur á mánuði.
Kreistum bófana

Nú er vissulega kominn tími í góðærinu til að bæta kjör þeirra, sem minnst mega sín. Lágmarksframfærsla er ekki lengur 250.000-300.000 krónur á mánuði, heldur 400.000. Þið eigið bara að viðurkenna það, helvítis aumingjar í ríkisstjórn og stéttasamtökum. Í stað stagbóta á bætur ofan á að greiða öryrkjum og gamlingjum og láglaunafólki 400.000 krónur á mánuði. Vísitölutryggt, punktur og basta. Hvort sem fólk kallar þetta lágmarkskaup eða bætur eða borgaralaun. Alla peningana, sem skortir í þetta, er hægt að herja út úr skattsvikurum, hækkunum í hafi, handhöfum þýfis í skattaskjóli, fjármálaráðherra og öðrum mafíósum í bófaflokkum landsins.
Mörkin hafa verið færð

Kosningaúrslitin á Ítalíu sýna, að endurskoða verður flokkun stjórnmálahreyfinga í pópulista og meginstraum. Svipað hafði áður komið í ljós í Þýzkalandi. Ekki er lengur unnt að líta á ítölsku Lega og þýzku Aktion sem óstjórntæka. Óttinn við múslima og íslam er orðinn hluti af meginstraumnum með 20-36% heildarfylgis. Enn síður er hægt að flokka ítalska 5 stjörnu samtökin sem öfgasamtök. Í andrúmslofti Evrópu er orðið frambærilegt að vilja losna við sem flest af hinu nýju flóttafólki frá miðöldum heims íslams. Slæm reynsla er af þessum þjóðflutningum. Aðkomufólkið lagast alls ekki að vestrænu samfélagi, til dæmis hvorki í Danmörku né í Svíþjóð.
Hyggst éta skít í 4 ár

Saga ríkisstjórnarinnar er jafnóðum orðin harmsaga Vinstri grænna. Hvert málið rekur annað, sem er andstætt kosningaáróðri þeirra. Katrín Jakobsdóttir forsætis hefur ekki brosað frá áramótum. Í stað víðs og hlýlegs tanngarðs er komið beint strik. Og hrukkur milli augna. Vikulega eru verðhækkanir á þjónustu heilsugæzlu, lyfjum eða öðrum liðum heilbrigðismála. Og svo eru það skandalarnir, nú síðast lögbrot dómsmálaráðherra. Þá segir Katrín, að ekki sé hefð á Íslandi, að ráðherra segi af sér. Hún vill ekki rjúfa illar hefðir, þá vitum við það. Katrín stimplar flokk sinn sem síðbúið íhald, áhugalaust um almenning. VG hyggst éta skít í 4 ár.
Bylting hjá launafólki

Alþýðuhreyfingin hefur rofið SALEK-svefn verkalýðsfélaganna. Tvö langstærstu félögin, VR og Efling, hafa komizt í bólgnar hendur starfsfólks. Nú verður farið í að moka skítinn úr stéttarfélögum láglaunafólks. Gylfi Arnbjörnsson verður kvaddur með skömm og skít, eins og hann á skilið, umboðsmaður atvinnurekenda. Listi greifanna fékk bara 519 atkvæði, en listi Sólveigar Önnur Jónsdóttur fékk 2099 atkvæði og alla fulltrúana kjörna. Þetta eru tímamót hjá launafólki, í fyrsta sinn í sögu Eflingar. Geta mætt brauðmolafræðingum Alþýðusambandsins með fullri reisn. Tíma vaxandi stéttaskiptingar er að ljúka og tími lyftingar láglauna að hefjast.
Ferðablaðran í jafnvægi

Íslenzka ferðablaðran þenst ekki lengur út. Hún er ekki að springa, en er að ná jafnvægi. Tími rosalegrar aukningar er liðinn og stöðnun er framundan. Undan litlu er að kvarta, verðgildi ferðaþjónustu er orðið tvöfalt hærra en verðgildi áls og fiskjar samanlagt. Ekki lítið afrek á örfáum árum. Enn er verið að byggja hótel og kría lán út á framkvæmdir. Sumir munu springa á limminu í stöðnuninni og verða gjaldþrota. Hótel eru þegar komin í sölu á byggingartíma. Breikka þarf bransann og leggja meiri áherzlu á dýra ferðamennsku, svo sem ráðstefnur, hellaskoðun, lyftur í gömlum gígum, skíðamennsku í þyrlum, hveraböð, fiskveiði, útsýnisflug og heilsu.
Hörð vinstri beygja Merkel

Stjórnarsáttmáli kristilegra og jafnaðarmanna í Þýzkalandi fjallar að mestu um aukna velferð í landinu, en einnig að leggja háan skatt á peningatilfærslur og á skattaflótta auðhringa. Frankfurt tekur senn við af London sem aðsetur banka eftir Brexit, en ríkisstjórnin verður samt höll undir almenning frekar en auðhringi. Hún er alger andstæða ríkisstjórnar Íslands, sem sleikir rassinn á auðgreifum. Þar sem Þýzkaland er efnahagslegur hornsteinn Evrópu, gerir það sjónarmið velferðar miðlægar í allri Vestur-Evrópu. Þýzkaland er og verður öflugt mótvægi við ruglið úr Trump í Bandaríkjunum. Fer framúr Norðurlöndum í framförum í þágu almennings.

sjá REUTER
Firrt væl í bófum

Bófavælið er orðið svo firrt, að Áslaug Arna Sigurbjörnsdóttir flokksritari finnur að því í Mogganum, að formaður Samfylkingarinnar, Logi Einarsson, hafi minnst á, að Bjarni Benediktsson stakk tveimur skýrslum undir stól framyfir kosningar 2016. Í hennar augum er foringi bófanna svo heilagur maður, að bara má lofsyngja hann. Tveir framámenn bófanna hafa einnig kvartað undan hlutdrægni íslenzkra fjölmiðla við eftirlitsmenn Öryggis- og samvinnustofnunar Evrópu í aðdraganda kosninganna í lok október á síðasta ári. Ekki tók stofnunin neitt mark á bófavælinu, enda auðséð, að bófaflokkurinn hefur yfirburði í fjölmiðlun og nafnlausum hatursáróðri.
Úthlutið lóðum strax

Árið 2013 voru íbúðir í landinu næstum jafn margar og heimili. Skorturinn, sem nú ríkir, er því að mestu nýr. Yfir 6.000 íbúðir skortir nú þegar, og alls 17.000 á næstu tveimur árum. Nokkur hluti íbúða hefur horfið af íbúðamarkaði yfir í leigu til ferðafólks. Nýjar smáíbúðir í Reykjavík eru svo dýrar, að ungt fólk ræður ekki við kaup. Þær hafa líka horfið í túrismann. Vandanum hefur sumpart verið frestað með því að ungt fólk býr lengur í foreldrahúsum. Hvorki ríkisvaldið né bæjarfélög hafa brugðizt við þessu. Draga þarf úr lóðakostnaði og reglum um íbúðastærðir, framleiða eða flytja inn meira af stöðluðum íbúðum og húsum, úthluta lóðum strax til samtaka fólks, ekki til verktaka.
Katrín lofar og lofar

Katrín Jakobsdóttir forsætis hefur lofað Alþýðusambandinu hækkun atvinnuleysisbóta um 50.000 krónur á mánuði. Ennfremur hefur hún lofað að skipa nefndir til að bæta lítinn kost öryrkja og gamlingja. Loforð Katrínar eru einskis virði, einkum þau, sem snúast um nefndir. Loforðunum er ætlað að hjálpa Alþýðusambandinu að halda niðri lífskjörum almennings með Salek-sátt, meðan hinir betur settu fá um og yfir 100.000 krónur á mánuði, þingmenn raunar langt yfir því. Tókst að því leyti, að meirihluti aðildarfélaga ASÍ hljópst undan merkjum fátæklinga. Takist umboðsmönnum auðfélaga að halda völdum í Eflingu, hefur Katrín fullan sigur í stríði sínu við fátæka.
Stórbraskarinn Arnalds

Undirlægjuháttur borgarstjóra og formanns skipulagsráðs gagnvart lóðasöfnurum og gróðaverktökum hefur verið til vanza. Ýmis skipulagsslys stórhýsa á þröngum lóðum gamla miðbæjarins eru dæmi um óstjórnina. Litlar íbúðir fyrir lítil efni urðu að rándýrum gistiíbúðum fyrir ferðafólk. Kjósendur geta hins vegar ekki hindrað þetta með því að kjósa Eyþór Arnalds sem borgarstjóra. Hann á lóðir á Granda, Er þar að auki tengdur öflugustu gróðaverktökum borgarinnar, Þingvangi. Eyþór mun að venju bófaflokksins græða milljarða á að verða borgarstjóri hans. Þótt Dagur sé ekki fullkominn. er hann samt Jesús Kristur í samanburði við stórbraskarann Arnalds.
Landspítalinn reddar því

Lausagangur og stjórnleysi hafa einkennt samskipti Sjúkratrygginga við einkareknar læknastofur. Þar hefur sumpart verið um að ræða sjálftekt einkarekinna stofa í samkeppni við Landspítalann. Illa framkvæmdar aðgerðir á Klínikinni hafa ennfremur leitt til þungra björgunaraðgerða á Landspítalanum. Landlæknir og Ríkisendurskoðun hafa gagnrýnt þessa sjálftekt, sem felur í sér aukinn heilsukostnað. Forstjóri Sjúkratrygginga hefur þyrlað upp ryki til að dylja eigið frumkvæði að einkavæðingu heilsuleysis. Lög hafa verð túlkuð svo, að einkaskurðstofur þurfi ekki sérleyfi og geti leyft sér að skilja eftir hálfkaraða vinnu og látið Landspítalann redda því.
Ævintýraland í myrkri

Lá um helgina í TripAdvisor til að kynnast skoðunum ferðafólks á Íslandi. Samkvæmt því er Wow Air næsti bær við helvíti. Engin þjónusta og engin viðbrögð. Icelandair er hins vegar sómasamlegt flugfélag. Gestum líður almennt vel í landinu, vetur jafnt sem sumar. Fólk elskar myrkur og norðurljós, íshella og lyftu í eldfjalli. Fólk elskar rok og helzt að sjá ekki út úr augum. Ísland er einfaldlega öðruvísi. Fólk fer í dagsferðir um tökustaði Game of Thrones framhaldsþátta ævintýraheims. Fólk elskar að klæðast víkingafötum, þótt hér hafi aldrei verið víkingar. Bezt af öllu eru þó veitingahúsin og eldamennskan. Ætla mætti að hér séu bara listakokkar. Straumur ferðafólks er því ekki að láta undan síga.
Sósíalistar og Píratar

Píratar og Sósíalistar gera hvorir tveggja tilkall að atlögu fátæka fólksins að sendipiltum auðgreifa í stéttarfélögum. Sósíalistar eru með atganghörku sinni líklegri til byltingar í samskiptum við auðgreifa. Þeir eru alvöru sósíalistar. Píratar eru hins vegar miðjuflokkur, sem heldur ráðstefnur og þing til að finna og knýja fram gegnsærri opinberri þjónustu og fjármálastofnunum, svo og nýja stjórnarskrá. Þegar Hörður Torfason ákveður að komin sé tími á búsáhaldabyltingu kemst loksins olía á eld uppgjörsins í stéttarfélögunum. Til þess þarf ný andlit í verkföllum og á samningafundum og einlægan stuðning af hálfu Sósíalista og Pírata.
Galin einkavæðing

Pósturinn var einkavæddur 2007 til að reisa nýjan Landspítala, sem aldrei var svo reistur. Síðan þá hefur póstþjónustu hrakað mjög og verð hennar hækkað langt umfram verðbólgu. Nú er aðeins borinn út póstur annan hvern dag og verðlagið orðið tvöfalt hærra en verðbólga tímabilsins. Póst- og fjarskiptastofnun hefur lýst áhyggjum vegna þessa og segir að stöðva verði þetta ferli. Íslandspóstur geti ekki áfram hækkað verð á lakari þjónustu villt og galið. En þetta er bara nákvæmlega sama sagan og hjá annarri einkavæðingu grunnkerfisins. Skólar, sjúkrastofnanir og flugvellir hafa orðið fórnardýr einkavæðingar með stórauknum kostnaði almennings.
Andlega veikir táningar

Rúmlega 750 unglingar heltust úr námi í framhaldsskóla í haust, þar af 141 vegna andlegra veikinda. Þetta endurspeglar, að erfitt er að lifa á Íslandi. Baráttan fyrir lífinu er hörð. Sumir fara ótímabært að vinna láglaunastörf til að auka lágar heimilistekjur Aðrir verða beinlínis andlega lasnir af tilverunni. Velferðin í landinu er stórlega löskuð eftir harðvítugar auðgreifastjórnir, nú síðast með stuðningi Vinstri grænna. Unglingar geta ekki meira, sál þeirra gefst upp. Þetta er auðvitað þeim fjórðungi að kenna, er enn kýs bófaflokkinn, sem stelur öllu steini léttara. Sú heimska er að verða okkur dýrari en fólk gerir sér grein fyrir.
Landsréttur bófaflokksins

Í vestrænum löndum tíðkast ekki, að dómsmálaráðherra hafi afskipti af ráðningu dómara. Í Austur-Evrópu hins vegar reyna fasistastjórnir að sveigja dómstóla undir sinn gráðuga vilja. Hér á landi hafa ráðherrar sett þumalputta sína í ágreining þennan. Svo sem þegar Ólafur Börkur Þorvaldsson og Jón Steinar Gunnlaugsson voru skipaðir hæstaréttardómarar og Þorsteinn Davíðsson var skipaður héraðsdómari. Af þeim gefnu tilefnum var lögum breytt 2010 til að hindra pólitíska íhlutun af því tagi. Þau lög braut Sigríður Andersen, þegar hún skipaði jólasveina bófaflokksins í nýjan Landsrétt. Einnig telja 72% kjósenda, að fasistanum beri að segja af sér.
Bófar leika lausum hala

Viðbjóðurinn vellur daglega um sali alþingis. Steingrímur J. Sigfússon og forsætisnefnd hafa ákveðið að grafa þjófnað Ásmundar Friðrikssonar og Vilhjálms Árnasonar í svartholinu mikla. Nýjar reglur um endurgreiðslu bílakostnaðar taka ekki gildi fyrr en um áramótin síðustu. þær ná því ekki til milljóna reikninga þeirra félaga úr hinu fræga Suðurkjördæmi Árna Johnsen. Í dag kom líka fram, að Bjarni Benediktsson hrópar bravó fyrir sukki ríkisstjórnarinnar með Kaupþings-söluna. „Allt er það eins, liðið hans Sveins“, segir máltækið. Ríkið er undir stjórn gamals bófaflokks, er lítur á trogin sem sjálftöku sín og annarra bófa.
Í skjóli Guðlaugs Þórs

Eyþór Arnalds er borgarstjóraefni bófaflokksins í skjóli Guðlaugs Þórs Þórðarsonar utanríkis, sem hefur öflugt tengslanet í borginni og lítur á sig sem réttmætan arftaka Bjarna Benediktssonar. Framboðslistinn er laus við fólk, sem ég þekki af verkum þess. Ekki heldur minnist ég neinna afreka Eyþórs á Selfossi, þegar hann var þar oddviti bæjarstjórnar, nema ágreinings við símastaur og mikinn kúk, sem flaut úr holræsum bæjarins og var daglegt sjónvarpsefni á þeim tíma. En hæfileikar skipta litlu hjá bófaflokknum, svo sem sést af andlitum listans í Reykjavík, þetta eru nóboddís af tagi flokks, sem hefur fjórðung þjóðarfylgis út á heimsku kjósenda.
Sátt um bílastokkinn

Meirihluti borgarstjórnar er kominn á þá skoðun, að setja þurfi Miklubraut í stokk frá Snorrabraut austur fyrir Kringlumýrarbraut. Er þannig kominn á þá skoðun, að greiða þurfi fyrir umferð bíla eins og annarrar umferðar. Þar með er komin sátt í skipulagsmálum um að leggja niður öfga gegn einkabílum. Nú þarf bara að endurskoða fækkun bílastæða til að umferðarmálin komist í eðlilegan farveg. Ég á þá auðvitað ekki við skipulagsmál almennt. Hverfa þarf einnig frá undirlægjuhætti í samskiptum við ofurfreka verktaka og arkitekta án fegurðarskyns. Hafnartorgið svonefnda verði endastöð í smekkleysu. Þarf ekki að sekta arkitekta fyrir að teikna slík skrímsli?
Trúarofsóknir á börnum

Ríkisvaldið hefur tekið að sér að vernda börn fyrir umhverfi sínu, þar á meðal foreldrum með ofstæki í trúarbrögðum. Hvers konar árásir á líkama barna þarf að hindra, sömuleiðis árásir á sál og huga. Þessi verndun þarf að ná til 18 ára aldurs, þegar ungir borgarar eiga að geta tekið sjálfstæðar ákvarðanir, til dæmis um fermingu eða um götun fyrir skartgripi. Nú þegar er bannaður umskurður kynfæra stúlkna. Sama ætti að gilda um umskurð á kynfærum drengja, hann þarf að banna. Réttur barna er æðri trúarofsa foreldra. Aðeins læknar megi skera börn og þá af heilsuástæðum, en ekki trúarlegum. Mannréttindi eru æðri en eldforn trúarbrögð.
Flestir eru þeir siðblindir

Flestir þingmenn bófaflokksins eru siðblindir. Verði marglygin Sigríður Andersen svæld út úr spillingarembætti sínu, verður Ási þjófur kannski gerður að dómsmála. Verði hann dæmdur, koma næst til greina Vilhjálmur Árnason með silfurverðlaun fyrir akstur dag og nótt. Eða Páll Magnússon, sem boðað hefur gríðarakstur sinn á þessu kjörtímabili. Þeir eru allir siðblindir eins og fjármálaráðherra, sem fékk afskrifaðar 130 milljarða af Engeyingum eftir hrunið. Venjulegt fólk var þá gert gjaldþrota, en félagar bófaflokksins fengu afskriftir. Meðan 25% kjósenda velja sér slíka rummunga sem þingmenn bófaflokksins, verður þjóðin áfram kúguð í drep.
Öldruð steikingarlykt

Þegar ég gekk inn í Hlemm Mathús, mætti mér öldruð steikarlykt, sem oft fylgir hamborgarastöðum. Þéttur hringur veitingastaða undir þaki á miðri strætóstöð. Klósettið var fínt. Þarna komu borgarbúar til að hittast, hver úr sínum strætó, mest ungt fólk. Þannig séð uppfyllir staðurinn væntingar borgarinnar. Fjárskortur hrjáði ekki gesti, þeir borga hér meira en á fínistöðum borgarinnar. Hamborgari á 2.450 krónur, fiskur vikunnar á 2.600 krónur. Ég rölti hringinn, framhjá útibúi Jómfrúarinnar, þar sem gærdagsálegg var á dönsku smørrebrød, ekki freistandi. Stanzaði á Kröst, þar sem réttur vikunnar, la-la keila og firnagóður humarhali sigldu í fáfengilegri sjávarréttasúpu, 2.600 krónur. Flestir keyptu hamborgara.
Gegnrotið greifagengi

Sjáið ráðherrasveit Sjálfstæðisflokksins og þefið, hún stinkar. Aðalráðherrann var afskrifaður í hruninu af 130 milljarða sukki Engeyinga. Meðan skríllinn fær fangelsisdóm fyrir að stela 1200 króna nærum, einu stykki. Utanríkisráðherrann er í London til að peppa upp brezka íhaldið í Brexit. Má ekki vera að því að sinna íslenzkri konu, sem fær legusár af að vera á röngu sjúkrahúsi á Spáni vikum saman. Tveir ráðherrar eru sendisveinar kvótagreifa Samherja og Kaupfélags Skagfirðinga. Litli ráðherrann raðar síðustu atvinnulausu íhalds-lögfræðingum á ríkisjötuna. Þar fyrir utan er þingmaður Suðurlands daga og nætur í akstri að hala sér inn aura.
Hamingja Út í bláinn

Perlan hefur sem veitingahús gengið í endurnýjun lífdaganna. Hefur verið innréttuð upp á nýtt. Kaffihús öðrumegin og veitingahús hinumegin. Matseðillinn er allur nýr og til fyrirmyndar í gæðum og verðlagi. Hádegisverð á þorski er svipað og á öðrum gæðastöðum borgarinnar, 2.500 krónur. Þorskurinn var fyrsta flokks, nákvæmlega rétt eldaður og ljúffengur. Sama er að segja um fiskisúpuna, lax, þorsk, rækjur og hörpuskel á 2.400 krónur. Árum saman hefur Perlan leitað að grunnhugmynd og hún er núna fundin. Þjónustan er gallalaus og útsýnið flestum kunnugt. Efsta hæðin heitir núna Út í bláinn og er eitt af fimm beztu veitingahúsum borgarinnar.
Græðgi Ásmundar

Að mati Félags íslenzkra bifreiðaeigenda kostar tvær milljónir að eiga og reka Kia Sportage jeppa á þeim vegalengdum, sem Ásmundur Friðriksson rukkaði alþingi fyrir. Græðgi hans var svo mikil, að hann smurði 2,6 milljónum ofan á kostnað sinn. Allur útlagður kostnaður þingmanna er greiddur af alþingi án þess að spyrja neins. Hinn gráðugi þingmaður hefði getað lagt fram kröfu um tíu stykki af gleraugum. Engir þingmenn kvörtuðu nema Píratar, sem vilja leggja niður þessa sjálftöku siðblindra. Ekkert eftirlit er með þessu, ekkert aðhald. Þingmenn taka bara það fé, sem þá langar í. Þetta er gamla fullveldið, lýðræði Katrínar Jakobs og Bjarna Benedikts.
Hringlað með klukkuna

Rök fyrir færslu klukkunnar um einn tíma, kl.8 á morgnana verði kl.7, snúast um, að það sé réttari klukka og þægilegri fyrir skólafólk. Síðara atriðið má leysa með því að láta skólana byrja kl.9 eða kl.10, í stað kl.8. Fyrra atriðið veldur vanda í samskiptum við Vestur-Evrópu, betra er að vera sem næst henni í tíma. Ég tel, að þetta geti komið í stað þess að hringla með klukkuna. Nái umræða um styttingu vinnutíma árangri, má hefja vinnu klukkutíma síðar en nú. Án þess að hringla með klukkuna hjálpar það til að lina þjáningar sums fólks, sem er nánast lamað að morgni dags. Klukkumálið hefur oft verið á dagskrá og jafnan verið ýtt til hliðar.
Biedermann og brennuvargar

Lykillinn að komandi ríkidæmi Íslendinga felst í að losna við pólitíska bófaflokkinn, sem áratugum saman hefur stolið öllu steini léttara í landinu. Framsókn, Vinstri græn, Samfylkingin, Viðreisn og Björt framtíð hafa sýnt vilja til að viðhalda dragúldnu stjórnarkerfi drullusokkanna, nú síðast VG. Píratar eru eini flokkurinn, sem vill opna kerfið, svo að kjósendur finni ýldulyktina og hægt sé að stofna nýtt lýðveldi með nýrri stjórnarskrá. Svo tröllheimskir eru kjósendur, að bara 10% þeirra gefa Pírötum atkvæði sitt. Meðan svo er, verður staðan áfram eins vonlaus og hún er. Brennuvargar eru og verða við stjórnvölinn og Biedermann klórar sér í skallanum.
Bláeygir, hörundljósir, rauðhærðir

Þegar ísöldin hopaði fyrir 11.500 árum, flutti bláeygt fólk frá Spáni og Portúgal norður með vesturströnd Evrópu til Norðurlanda. Þúsund árum síðar kom hörundljóst fólk frá Úkraínu um sléttur Rússlands og Finnland til Norðurlanda. Þessir tveir hópar frumbyggja blönduðust. Síðan komu fleiri hópar frá Mið-Evrópu. Loks fyrir þúsund árum fór hluti blöndunnar frá Noregi, blandaðist rauðhærðu fólki frá Bretlandi og Írlandi, og hafnaði á Íslandi. 34 kynslóðir þessa hrærigrautar hafa búið hér síðan. Meðal þess, sem kom frá Úkraínu var hinn hvíti guð Óðinn og Ásatrúarguðir. Bláeygir Vanir voru áður komnir, líklega frá Spáni og Portúgal. Rauðhærð Kristni kom frá Írlandi.
Takk fyrir fésbókina

Öfugt við marga notendur fésbókar er reynsla mín góð og batnandi. Almenn málefni eru yfirgnæfandi, kisumyndum hefur snarfækkað. Ef ég hef áhuga á einum málaflokki, gerist ég áskrifandi. Almenna fréttalínan, sem ég fæ, er þó bezti parturinn. Að vísu tekur meiri tíma að rúlla yfir þetta, kannski klukkutíma á dag. Fólk hefur vanizt að skrifa stuttan texta, það hjálpar. Kári Stefáns er þó enn of langorður fyrir fésbók, Gunnar Smári hefur lært að takmarka sig. Bróðir hans, Sigurjón M. Egilsson, er þrælvanur úr fréttunum. Þeir eru meðal höfunda, sem mest áhrif hafa haft á mig sem blogghöfund og fésbókartröll. Hér er nóg til af góðum og vel sögðum staðreyndum.
Ofstækið er að linast

Tryggð ofstækismanna í stjórn Reykjavíkur við óþolandi skipulagshugmyndir eru að byrja að linast. Nú er hætt að tala um brautarteina eða loftlínur rafmagns og einfaldlega talað um hraðferðir strætisvagna. Þá eru oddvitarnir komnir niður á jörðina. Auðvelt er að efla strætó, hjólreiðar og göngur án þess að „tefja fyrir“ bílaumferð eins og áður var lagt til í einu af plöggum ofstækismanna. Ástæðulaust er að kljúfa kjósendur í tvo hópa með því að ráðast gegn einkabílisma. Betra er að efla allar samgöngur og leggja Miklubraut í stokk eða göng á 3 km kafla. Svo þarf líka að ráðast gegn ofstæki í þéttingu byggðar í elztu hverfum borgarinnar.
Byltingartilraun er hafin

Lægstu taxtar lélegustu stéttarfélaga, t.d. Eflingar, færa launþegum minna en 300 þúsund krónur á mánuði. Sama er að segja um öryrkja og gamlingja. SALEK er bara rugl úr Gylfa Arnbjörnssyni, sendisveini atvinnurekenda. Kominn er tími á byltingu láglaunafólks. Hún er hafin í VR og er að byrja í Eflingu. Vonandi verður gömlu fábjánunum þar kastað út á hafsauga og Sólveig Anna Jónsdóttir og félagar kosin í staðinn. Eðlilegt að bylting byrji hjá þeim mest arðrændu. Sú bylting getur svo færzt yfir á stjórnmálin og eflt fylgi Pírata og Sósíalistaflokksins. Fátækt fólk getur, ef það vill, losað sig við gömlu pólitísku bófaflokkana og brennuvargana.
Grátkórinn hafinn á ný

Grátkór kvótagreifa er að nýju hafinn að hætti Kristjáns Ragnarssonar. Forstjóri Samherja er orðinn forsöngvari, Þorsteinn Már Baldvinsson. Í fyrra fengu greifar afslátt hægri stjórnar af auðlindarentu fyrir 882 fyrirtæki. Nú er undirbúinn enn frekari afsláttur á vegum hægri stjórnar Katrínar Jakobsdóttur. Lilja Rafney Magnúsdóttir, þingmaður Vinstri grænna hefur forustu um breytinguna. Gervallur Sjálfstæðisflokkurinn styður breytinguna, enda stríðir hún gegn markaðslögmálum. Sjávarútvegurinn hefur um áratugi verið rekinn undir pilsfaldi ríkisins og verður svo enn um sinn. Auðvitað eiga uppboð veiðileyfa að ráða auðlindarentu greifanna.
Katrín er afstæð

Katrín Jakobsdóttir treystir sér ekki til að bæta pólitíkina. Hún hefur afstæðar skoðanir, er ekki staðföst. Lítur ekki á, að sitt hlutverk sé að breyta menningu stjórnmálanna. Sættir sig við, að fjárglæframaður, sem fékk 130 milljarða afskrifaða, sé fjármálaráðherra. Sættir sig við, að dómsmálaráðherra, tvídæmd í Hæstarétti, segi eitt í dag og annað á morgun. Hún frestar nýrri stjórnarskrá. Sættir sig við, að tveir ráðherrar séu beinlínis þjónar tveggja kvótagreifa. Hún varðveitir gamla og spillta Ísland, fetar ekki eitt skref í átt til nýja Íslands. Hún er forsætisráðherra ríkisstjórnar, sem þjónar þessu 1%, sem á næstum allar eignir.
Stokkur eða göng

Hef í rúman áratug mælt með Miklubraut í stokk, allt frá Landspítala um Lönguhlíð, Kringlumýrarbraut, Háaleitisbraut og Grensásveg. Ofan á stokknum má hafa brautir fyrir gangandi fólk og hjólandi, auk gífurlega víðáttumikils svæðis, sem má annað hvort hafa grænt eða til bygginga. Hugsanlega er skynsamlegra að bora en grafa og fara þá dýpra með brautina. Við höfum mikla reynslu af jarðgöngum. Göng trufla heldur ekki umferð ofanjarðar á framkvæmdatímanum. Reisa má bílastæðahús við Landspítalann og Umferðarmiðstöðina. Loks má bora áfram undir Þingholtin og tengja saman Miklubraut og Sæbraut. Þetta er þveröfugt við núverandi skipulagsstefnu.